Eestis, kus avaliku halduse kulusid ei ole võimalik katta rahvusliku rikkuse arvel ning kolm neljandikku riigieelarvest moodustab maksutulu, tuleb eriti suurt tähelepanu pöörata maksumoraalile ühiskonnaliikmete maksukuulekuse mõjutajana. Erialakirjanduses on seni räägitud maksumoraali õpetamise ja kujundamise vajalikkusest kõrgkoolis maksueetika kursuse raames. Minu arvates võiks maksumoraali kujunemist positiivses suunas mõjutada maksutulude tähtsuse selgitamine juba  üldhariduskoolis, näiteks ühiskonnaõpetuse või mõne muu õppeaine raames. Praegu avalikustatakse üksnes maksutulu ebaõige kasutamisega seotud asjaolud, kuid maksumoraali kujunemisele aitaks kaasa ka maksutulude kasutamise positiivse mõju avalikustamine.